NEUVOSTON PÄÄTÖS,

tehty 15 päivänä marraskuuta 1999,

jolla pannaan täytäntöön yhteinen toiminta 1999/34/YUTP Euroopan unionin osallistumiseksi käsiaseiden ja kevyiden aseiden epävakauttavan keskittymisen ja leviämisen torjumiseen Kambodzassa

(1999/730/YUTP)

EUROOPAN UNIONIN NEUVOSTO, joka

ottaa huomioon yhteisen toiminnan 1999/34/YUTP 17 päivältä joulukuuta 1998 Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen(1), ja erityisesti sen 6 artiklan yhdessä Euroopan unionista tehdyn sopimuksen 23 artiklan 2 kohdan kanssa,

sekä katsoo seuraavaa:

1) Käsiaseiden ja kevyiden aseiden liian suuri ja hallitsematon keskittyminen ja leviäminen ovat uhka rauhalle ja turvallisuudelle ja ne heikentävät kestävän kehityksen näkymiä. Tämä tilanne on erityisen vakava Kambodzassa.

2) Yhteisen toiminnan 1999/34/YUTP 1 artiklassa asetettuihin tavoitteisiin pyrkiessään Euroopan unioni aikoo toimia asianomaisilla kansainvälisillä foorumeilla edistääkseen luottamusta lisääviä toimia ja aloitteita, joilla kannustetaan ylimääräisten tai laittomasti hallussa pidettyjen käsiaseiden vapaaehtoista luovuttamista, sotilaiden kotiuttamista ja heidän sopeuttamistaan ja yhteiskuntaan sopeutumistaan. Tällä päätöksellä on tarkoitus panna täytäntöön yhteinen toiminta 1999/34/YUTP.

3) Euroopan unioni katsoo, että taloudellisella ja teknisellä tuella voidaan muokata yleistä mielipidettä myönteisemmäksi siviiliväestön riisumiselle aseista sekä vahvistaa ja kehittää kansalaisyhteiskunnan osallistumista aseiden keräämiseen ja kerättyjen ja/tai demobilisaation takia tarpeettomiksi käyneiden aseiden hävittämiseen.

4) Euroopan unioni aikoo siksi antaa taloudellista ja teknistä tukea yhteisen toiminnan 1999/34/YUTP II osaston mukaisesti,

ON PÄÄTTÄNYT SEURAAVAA:

1 artikla

1. Euroopan unioni osallistuu aseiden valvonnan, keräämisen ja hävittämisen edistämiseen Kambodzassa.

2. Tätä tarkoitusta varten Euroopan unioni:

a) auttaa Kambodzan hallitusta laatimaan aseiden ja ampumatarvikkeiden omistusta, hallussapitoa, käyttöä, myyntiä ja siirtoa koskevia asianmukaisia lakeja ja asetuksia,

b) auttaa Kambodzan hallitusta sekä poliisi- ja turvajoukkoja laatimaan suuntaviivoja hallussaan olevien aseiden kirjanpidon ja turvallisuuden parantamiseksi,

c) auttaa Kambodzan hallitusta sekä poliisi- ja turvajoukkoja kehittämään menettelyjä käsiaseiden luovuttamiseksi vapaaehtoisesti sekä ylimääräisten käsiaseiden löytämiseksi ja hävittämiseksi erityisesti osana suunniteltua demobilisaatiota ja asevoimien uudelleenorganisointia, ja

d) tukee kansalaishankkeita, joilla lisätään yleisön tietoisuutta käsiaseisiin ja kevyisiin aseisiin liittyvistä ongelmista sekä kehitetään edelleen kansalaisyhteiskunnan osallistumista aseiden keräämiseen ja hävittämiseen etenkin tukemalla valtioista riippumattomien järjestöjen toimintaa.

2 artikla

1. Edellä 1 artiklassa asetettujen tavoitteiden toteuttamiseksi puheenjohtajavaltio nimittää hankkeelle päällikön, jonka toimipaikkana on Phnom Penh.

2. Hankkeen päällikkö suorittaa tehtävänsä puheenjohtajavaltion alaisuudessa liitteessä olevan tehtävänkuvauksen mukaisesti.

3. Hankkeen päällikkö raportoi säännöllisesti neuvostolle tai sen osoittamille elimille yhteisen ulko- ja turvallisuuspolitiikan korkeana edustajana toimivan pääsihteerin avustaman puheenjohtajavaltion välityksellä.

4. Tehtäväänsä suorittaessaan hankkeen päällikkö tekee tarvittaessa yhteistyötä jäsenvaltioiden ja komission paikallisten edustustojen kanssa.

3 artikla

1. Rahoitusohje 1 artiklassa mainittuihin tarkoituksiin on 500000 euroa.

2. Neuvosto toteaa, että komissio pyrkii toteuttamaan tämän päätöksen mukaisia tavoitteita ja painopisteitä ehdottomalla tai toteuttamalla aiheellisia yhteisön toimenpiteitä.

4 artikla

Tämä päätös tulee voimaan päivänä, jona se tehdään.

Sen voimassaolo päättyy 15 päivänä marraskuuta 2000.

5 artikla

Tätä päätöstä tarkistetaan kuuden kuukauden kuluttua päivästä, jona se on tehty.

6 artikla

Tämä päätös julkaistaan virallisessa lehdessä.

Tehty Brysselissä 15 päivänä marraskuuta 1999.

Neuvoston puolesta

T. HALONEN

Puheenjohtaja

(1) EYVL L 9, 15.1.1999, s. 1.

LIITE

HANKKEEN PÄÄLLIKÖN TEHTÄVÄNKUVAUS

1. Päätöksen 1 artiklan 2 kohdan a alakohdan soveltamiseksi hankkeen päällikkö työskentelee asiaankuuluvien asiantuntijoiden tukemana ja tiiviisti yhdessä ministerineuvoston, sisäasiainministeriön ja muiden asiaankuuluvien ministeriöiden asianomaisten virkamiesten kanssa asiaa koskevien lakien ja asetusten kehittämiseksi. Hankkeen päällikkö voi tätä varten järjestää asianomaisille virkamiehille koulutusta ja tietojenkeruuvierailuja.

2. Päätöksen 1 artiklan 2 kohdan b alakohdan soveltamiseksi hankkeen päällikön valvonnassa järjestetään paikallisia seminaareja ja neuvonpitoja asianomaisille Kambodzan viranomaisille tietoisuuden lisäämiseksi asevarastojen kirjanpitoon, hallinnointiin ja turvallisuuteen liittyvistä vaatimuksista ja kansainvälisistä hyvistä käytännöistä sekä alan politiikkojen, suuntaviivojen ja käytäntöjen kehittämiseksi.

3. Päätöksen 1 artiklan 2 kohdan c alakohdan soveltamiseksi hankkeen päällikkö auttaa asiaankuuluvien asiantuntijoiden tuella Kambodzan hallitusta, poliisi- ja turvajoukkoja sekä kansallista demobilisaationeuvostoa kehittämään politiikkoja ja menettelyjä ylimääräisten aseiden löytämiseksi sekä niiden keräämiseksi ja hävittämiseksi erityisesti osana kotiuttamis- ja sopeuttamisohjelmia, jotka on määrä toteuttaa vuonna 2000 kahdessa maakunnassa, ja hän seuraa näiden toimien edistymistä demobilisaation aikana.

4. Päätöksen 1 artiklan 2 kohdan d alakohdan soveltamiseksi hankkeen päällikkö myöntää taloudellista tukea valtioista riippumattomille järjestöille Kambodzassa, muun ohessa aseiden vähentämistä Kambodzassa käsittelevälle yhteiselle työryhmälle, tukeakseen niiden toimintaa, joka koskee esimerkiksi tietoisuuden lisäämistä, tietojen vaihtoa ja koulutusohjelmia. Tätä toimintaa voidaan toteuttaa tietyillä alueilla Kambodzassa sen mukaan, mitä hankkeen päällikön ja asianomaisten järjestöjen kesken sovitaan.

5. Hankkeen päällikkö varmistaa, että perustetaan tarkoituksenmukaiset menettelyt toiminnan tehokasta seurantaa ja arviointia varten. Tätä varten hän pyrkii saamaan tuekseen Kambodzan hallituksen sekä poliisi- ja turvajoukkojen täyden yhteistyön.